Návrh rozhodnutie Rady o stanovisku, ktoré má v rámci Rady ministrov AKT – ES prijať Európska únia v súvislosti s pristúpením Juhoafrickej republiky k revidovanej Dohode o partnerstve AKT – ES /* KOM/2010/0089 v konečnom znení - NLE 2010/0053 */





[pic] | EURÓPSKA KOMISIA | Brusel, 17.3.2010 KOM(2010)89 v konečnom znení 2010/0053 (NLE) Návrh ROZHODNUTIE RADY o stanovisku, ktoré má v rámci Rady ministrov AKT – ES prijať Európska únia v súvislosti s pristúpením Juhoafrickej republiky k revidovanej Dohode o partnerstve AKT – ES (predložený Komisiou) DÔVODOVÁ SPRÁVA Vzťahy medzi EÚ a Južnou Afrikou vychádzajú z dohody o obchode, rozvoji a spolupráci medzi Európskym spoločenstvom a jeho členskými štátmi na jednej strane a Juhoafrickou republikou na strane druhej, ktorá bola podpísaná 11. októbra 1999 v Pretórii a nadobudla platnosť 1. mája 2004. Južná Afrika je tiež zmluvným štátom Dohody o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísaná v Cotonou (Benin) 23. júna 2000 (ďalej len „dohoda o partnerstve AKT – ES“). Účasť Južnej Afriky na dohode podlieha kritériám stanoveným v protokole 3 tejto dohody. Južná Afrika spolu s ostatnými krajinami AKT podpísala 25. júna 2005 v Luxemburgu dohodu AKT – ES, ktorou sa mení a dopĺňa dohoda o partnerstve (ďalej len „revidovaná dohoda o partnerstve AKT – ES“). V nadväznosti na ratifikáciu revidovaného znenia dohody Európskou úniou a jej členskými štátmi a dvomi tretinami štátov AKT, revidovaná dohoda o partnerstve AKT – ES nadobudla 1. júla 2008 platnosť v súlade s jej článkom 93 ods. 3. V článku 93 ods. 4 dohody sa ustanovuje, že signatársky štát AKT, ktorý ratifikáciu neukončil do dátumu nadobudnutia platnosti tejto dohody, tak môže urobiť v lehote 12 mesiacov po tomto dátume. V dôsledku toho by mal takýto signatársky štát postupovať podľa zásad, ktorými sa riadi proces pristúpenia, stanovených v článku 94. V dôsledku administratívnych omeškaní a konštituovaniu sa nového juhoafrického parlamentu, ktorý vzišiel z volieb z 22. apríla 2009, Južná Afrika neukončila ratifikáciu v lehote stanovenej do 30. júna 2009. Nová ministerka zahraničných vecí Južnej Afriky, pani Maite Nkoanaová-Mashabaneová, v liste z 29. júla 2009 určenom švédskemu predsedníctvu Rady EÚ informovala EÚ, že Južná Afrika mieni pristúpiť k revidovanej dohode o partnerstve AKT – ES v zmysle podmienok stanovených v článku 94 dohody a že ústavou požadovaný postup pristúpenia sa začal. V nadväznosti na potvrdenie aktu o pristúpení obomi komorami juhoafrického parlamentu v novembri 2009, Južná Afrika 23. novembra 2009 predložila oficiálnu žiadosť o pristúpenie k revidovanej dohode o partnerstve AKT – ES. Z tohto dôvodu sa považuje za primerané, aby Európska únia k tejto žiadosti zaujala priaznivé stanovisko, ktoré v tejto súvislosti vydá formou oficiálneho rozhodnutia spoločnej Rady ministrov AKT – ES, ktorým sa toto pristúpenie schvaľuje. V súlade s článkom 218 ods. 10 ZFEÚ bude Európskemu parlamentu oznámený návrh rozhodnutia Rady ministrov AKT – ES. Komisia z tohto dôvodu navrhuje, aby Rada prijala pripojené rozhodnutie. 2010/0053 (NLE) Návrh ROZHODNUTIE RADY o stanovisku, ktoré má v rámci Rady ministrov AKT – ES prijať Európska únia v súvislosti s pristúpením Juhoafrickej republiky k revidovanej Dohode o partnerstve AKT – ES RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 9, keďže: 1. Revidovaná dohoda o partnerstve AKT – ES nadobudla platnosť 1. júla 2008 v súlade s jej článkom 93 ods. 3. 2. Po podpise revidovanej dohody o partnerstve AKT – ES dňa 25. júna 2005, podľa podmienok stanovených v článku 93 ods. 4, Južná Afrika neuložila nástroj ratifikácie v lehote do 30. júna 2009. 3. V článku 94 revidovanej dohody o partnerstve AKT – ES sa ustanovuje, že každá žiadosť štátu o pristúpenie sa predkladá Rade ministrov AKT – ES na schválenie. 4. Južná Afrika predložila žiadosť o pristúpenie k dohode o partnerstve AKT – ES 23. novembra 2009. 5. Z tohto dôvodu sa považuje za primerané, aby spoločná Rada ministrov AKT – ES prijala v mene Únie stanovisko k tejto žiadosti o pristúpenie, PRIJALA TOTO ROZHODNUTIE: Jediný článok Pokiaľ ide o pristúpenie Juhoafrickej republiky k revidovanej dohode o partnerstve AKT – ES je stanovisko Európskej únie v rámci Rady ministrov AKT – ES také, aby sa toto pristúpenie schválilo podľa podmienok uvedených v pripojenom návrhu rozhodnutia. Formálne zmeny návrhu rozhodnutia Rady ministrov AKT – ES možno odsúhlasiť bez toho, aby sa vyžadovalo zmeniť a doplniť prílohu k tomuto rozhodnutiu. Toto rozhodnutie je určené zástupcom Európskej únie v spoločnej Rade ministrov AKT – ES. V Bruseli [...] Za Radu predseda PRÍLOHA Návrh Rozhodnutie Rady ministrov AKT – ES v súvislosti s pristúpením Juhoafrickej republiky k revidovanej Dohode o partnerstve AKT – ES RADA MINISTROV AKT – ES, so zreteľom na Dohodu o partnerstve medzi členmi skupiny afrických, karibských a tichomorských štátov (ďalej len „AKT“) na jednej strane a Európskym spoločenstvom a jeho členskými štátmi na strane druhej, podpísanú v Cotonou (Benin) 23. júna 2000 a revidovanú v Luxemburgu (Luxemburské veľkovojvodstvo) 25. júna 2005 (ďalej len „dohoda o partnerstve AKT – ES“)[1], a najmä na jej článok 94 ods. 1, keďže: 6. Revidovaná dohoda o partnerstve AKT – ES nadobudla platnosť 1. júla 2008 v súlade s jej článkom 93 ods. 3. 7. Po podpise revidovanej dohody o partnerstve AKT – ES 25. júna 2005, podľa podmienok stanovených v článku 93 ods. 4, Južná Afrika neuložila nástroj ratifikácie v lehote do 30. júna 2009. 8. V článku 94 revidovanej dohody o partnerstve AKT – ES sa ustanovuje, že každá žiadosť štátu o pristúpenie sa predkladá Rade ministrov AKT – ES na schválenie. 9. Južná Afrika predložila žiadosť o pristúpenie k dohode o partnerstve AKT – ES 23. novembra 2009. 10. Rada ministrov AKT – ES zriadená podľa dohody môže, v súlade s rokovacím poriadkom, písomným postupom schváliť žiadosť o pristúpenie, ROZHODLA TAKTO: Článok 1 Schválenie žiadosti o pristúpenie Žiadosť Juhoafrickej republiky o pristúpenie k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou (Benin) 23. júna 2000 a revidovanú v Luxemburgu (Luxemburské veľkovojvodstvo) 25. júna 2005, sa týmto schvaľuje. Článok 2 Nadobudnutie účinnosti Toto rozhodnutie nadobúda účinnosť deň nasledujúci po jeho prijatí. V Bruseli [...] Za Radu ministrov AKT – ES predseda [1] Ú. v. EÚ L 209, 11.8.2005, Ú. v. EÚ L 287, 28.10.2005, s. 70.